Galavečer sa niesol v dobrej atmosfére
Mestská športová hala v Galante hostila galavečer boxu, na ktorom sa jeho organizátor a populárny boxer Tomi Kid lúčil s aktívnou kariérou. Na toto podujatie dostali pozvánku aj dvaja nádejní boxeri z Levíc. Konkrétne ide o Viktora a Dávida Kiššovcov. "Celá akcia bola viac-menej o tom, aby sme ukázali o čom je box. Tiež sme si budovali dobré vzťahy s ostatnými klubmi a samotným Tomim Kidom, na ktorého rozlúčku prišlo približne 400 divákov. Celý galavečer sa niesol vo veľmi dobrej atmosfére. Taktiež kvalita či už boxerov, alebo celého zabezpečenia bola na vysokej úrovni. Boxeri mali pripravené mólo, po ktorom vstupovali do ringu. Počas toho hrala hudba a svietili na nich reflektory tak, ako to býva pri profesionálnych zápasoch. Na začiatku podujatia sa predstavili mladé deti do 10 rokov so svojimi boxerskými vystúpeniami. Potom sa začali boxovať zápasy a na konci bol aj zápas profesionálnych boxerov. Medzitým boli rôzne vystúpenia a príhovory Tomiho Kida," opísal priebeh podujatia tréner Boxing Clubu Levice Gabriel Kišš.
Dávid začínajúceho súpera šetril, Viktor mal ťažšiu úlohu
Obaja bratia Kiššovci odboxovali po jednom zápase. Mladší Dávid boxoval na tri kolá po minúte a pol.
"Dávid mal za súpera začínajúceho boxera z Maďarska. Druhá strana nás poprosila, aby sme zbytočne nováčika nezdeptali a nezbili. Dávid od začiatku plnil úlohu favorita. Snažil sa boxovať technicky a svojho súpera šetril. Zápas sa skončil remízou, čím chceli rozhodcovia motivovať začínajúceho boxera k ďalšej práci. Dávid teda takýmto spôsobom prispel k dobrej veci. Viktor mal podstatne náročnejšieho konkurenta. V ringu sa postavil viacnásobnému majstrovi Maďarska a tiež víťazovi viacerých medzinárodných turnajov. Po vyrovnanom začiatku získal Viktor miernu prevahu a zápas vyhral. S výkonmi chalanov sme spokojní. Dňa 25. januára ideme do Bratislavy, kde Tomi Kid organizuje ďalšiu zaujímavú akciu. Na zimnom štadióne v Ružinove sa uskutoční akcia, v ktorej budú hrať hokej hokejisti proti boxerom a následne sa vymenia športy a hokejisti sa postavia v ringu proti boxerom. Toto podujatie má za cieľ propagovať box," povedal tréner BC Levice Gabriel Kišš.
Klub zažil úspešný rok
Boxing Club Levice má za sebou ďalší skvelý rok. Na uzavretí kalendárneho roka to konštatovalo vedenie tohto športového klubu.
"Myslím si, že minulý rok bol pre náš klub úspešný. Dávid Kišš obsadil druhé miesto na majstrovstvách Slovenska medzi žiakmi, Viktor Kišš sa stal majstrom Slovenska v kategórii mladších dorastencov, Kristián Lacek skončil po extrémne vyrovnanom zápase tiež druhý a stal sa tak vicemajstrom Slovenska medzi dorastencami. Lukáš Matunák sa dokázal prebojovať na majstrovstvách Slovenska mužov medzi päticu najlepších, čo bol tiež veľký úspech. Vypadol v zápase proti majstrovi, ktorý je naozaj veľmi silný. Taktiež sme sa stali tretím najlepším klubom na Slovensku v kategórii mužov, čo je v konkurencii tímov s mnohonásobne väčšou tradíciou veľký úspech. Tiež sme sa dostali na turnaj Olympijských nádejí v českom Ústí nad Labem. Viktor Kišš sa dostal na majstrovstvá Európy v Maďarsku, kde obsadil krásne piate miesto. Na tieto majstrovstvá som sa dostal aj ja ako reprezentačný tréner, čo považujem za klubový aj osobný úspech. Samozrejme sme sa zúčastnili aj množstva turnajov na Slovensku aj v zahraničí. Chceli by sme organizovať turnaj v Leviciach, ale uvidíme čo z toho bude. V prvom rade musíme nájsť sponzora," zhodnotil nedávno skončený kalendárny rok a predostrel víziu možnej organizácie turnaja v Leviciach tréner Boxing Clubu Levice Gabriel Kišš.